LV Eiropas Savienības Oficiālais Vēstnesis C 403/20

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 403/10)

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

SCHWÄBISCHE SPÄTZLE / SCHWÄBISCHE KNÖPFLE

ES Nr.: DE-PGI-0105-01384 – 12.10.2015.

ACVN ( ) AĢIN ( X )

1. Pieteikuma iesniedzēja grupa un tās likumīgās intereses

Schutzgemeinschaft Schwäbische Spätzle

Adrese : Dottingerstraße 69 72525 Münsingen DEUTSCHLAND

Likumīgās intereses

Pieteikuma iesniedzēja apvienība ir identiska ar sākotnējo pieteikuma iesniedzēju. Produkta aizsardzības organizācija ir attiecīgā produkta ražotāju un pārstrādātāju apvienība.

2. Dalībvalsts vai trešā valsts

Vācija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☐ Izcelsmes apliecinājums — ☒ Ražošanas metode — ☒ Saikne ar ģeogrāfisko apgabalu — ☐ Marķējums — ☐ Cits [norādīt]

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

b) Apraksts

1) Pirmajā teikumā aiz vārdiem “(..) olu makaronu izstrādājums, kura mīklu gatavo no svaigām olām” iekļauj šādu tekstu: “(kaltēti makaroni) vai no olu melanžas un/vai svaigām olām (svaigi makaroni)”.

2) Pirmās daļas beigās pievieno šādus teikumus, kuri sākotnēji bija iekļauti e) apakšpunktā “Ražošanas metode”: “Patērētājiem Schwäbische Spätzle/Schwäbische Knöpfle tiek piedāvāti kā svaigi makaronu izstrādājumi tūlītējai lietošanai pārtikā, vai arī pasterizēti un/vai atdzesēti, vai sasaldēti. Turklāt tiek piedāvāti arī kaltēti makaronu izstrādājumi, kas ir labi uzglabājami.”

3) Iedaļā “Sastāvs”: — pirmajā teikumā aiz vārdiem “(..) ir putraimi, svaigas olas” iekļauj šādu tekstu: “(kaltēti makaroni) vai olu melanža un/vai svaigas olas (svaigi makaroni)”, — daļas beigās pievieno šādu teikumu: “Pēc vēlēšanās Schwäbische Spätzle / Schwäbische Knöpfle var pārziest ar pārtikas eļļu, kurai ir neitrāla garša un kura neiekrāso izstrādājumu.”

4) Iedaļā “Īpašības”: — ziņas par olu kvalitāti tiek aizstātas ar šādu tekstu: “Olu kvalitāte kaltētu Schwäbische Spätzle / Schwäbische Knöpfle ražošanai: svaigas olas saskaņā ar Makaronu izstrādājumu normām. Olu kvalitāte svaigu Schwäbische Spätzle / Schwäbische Knöpfle ražošanai: olu melanža un/vai svaigas olas saskaņā ar Makaronu izstrādājumu normām.”, — aiz vārdiem “Putraimu kvalitāte” frāzi “(..) vai plēkšņu kviešu milti” aizstāj ar frāzi “(..) un/vai plēkšņu kviešu putraimi.”, — aiz vārdiem “Miltu kvalitāte svaigu Schwäbische Spätzle / Schwäbische Knöpfle ražošanai” frāzi “kviešu vai plēkšņu kviešu milti” aizstāj ar frāzi “kviešu un/vai plēkšņu kviešu milti.”, — daļas beigās pievieno šādu frāzi: “Pārtikas eļļa, kurai ir neitrāla garša un kura neiekrāso izstrādājumu: pēc vēlēšanās svaigu Schwäbische Spätzle / Schwäbische Knöpfle pārziešanai.”

Pamatojums

1) “Svaigu olu” aizstāšana ar “olu melanžu” tekstā par svaigu makaronu ražošanu Daudzi kaltētu makaronu izstrādājumu ražotāji paši pārsit vistu olu čaumalas un svaigās olas nekavējoties pārstrādā, savukārt svaigu makaronu izstrādājumu ražotāji vistu olu čaumalas paši pārsit tikai retos gadījumos, ja vien tie nav sabiedriskās ēdināšanas uzņēmumi vai mazi amatniecības uzņēmumi. Tā kā mikrobi ārkārtīgi ātri izraisa nepasterizētas olu masas bojāšanos, svaigu makaronu izstrādājumu ražotāji saskaras ar ļoti lielu risku, ka šīs izejvielas un tātad arī gatavā produkta kvalitāte ievērojami pasliktināsies. Tāpēc svaigu makaronu izstrādājumu ražotāji izmanto pasterizētu olu melanžu, ko tiem piegādā apstiprināti piegādātāji. Tiem jābūt apstiprinātiem saskaņā ar ES normatīvajiem aktiem veterinārijas un pārtikas aprites jomā un jāveic daudzas regulāras izejvielu (olas čaumalās) un gatavā produkta pārbaudes. Izejvielu pārbaude ir visaptveroša regulāra saņemto preču kontrole, kuras ietvaros akreditētas neatkarīgas laboratorijas pārbauda uzglabāšanas apstākļus, gaisa kameras lielumu un veic kaitīgo vielu analīzes. Pēc pasterizēšanas katrai partijai tiek veiktas vēl citas ķīmiski fizikālās un mikrobioloģiskās analīzes, kas nodrošina pilnīgu pārliecību par piegādātā produkta svaigumu, uzglabājamību un īpašību nemainīgumu. Svaiguma aspektā īpaši liela nozīme ir organisko skābju (pienskābes, beta-hidroksisviestskābes, dzintarskābes) noteikšanai. Svaigas olas Makaronu izstrādājumu normu nozīmē drīkst iepirkt arī no apstiprinātām saimniecībām, ja pasterizētie olu produkti 24 stundu laikā tiek piegādāti svaigu makaronu izstrādājumu ražotājam, kuram tie īsā laikā jāpārstrādā. Taču svaigu makaronu izstrādājumu ražotājam praktiski ievērot šo prasību ražošanas procesā ir grūti, jo īpaši pēc nedēļas nogalēm un svētku dienām. No otras puses, Makaronu izstrādājumu normās šajā sakarībā nav iekļauti nekādi norādījumi par olu vecumu, ir tikai noteikts maksimālais laiks no olu čaumalas pārsišanas līdz olu pārstrādei. Taču vecums saistībā ar uzglabāšanas apstākļiem pirms olu čaumalas pārsišanas ir izšķirošs kvalitātes faktors. Attiecīgajās normās šis faktors gan netiek ņemts vērā. Nav apstrīdams, ka gan olu melanžas, gan svaigu olu gadījumā runa ir tikai un vienīgi par A kategorijas olām. Svaigu makaronu izstrādājumu ražošanā izmantoto pasterizēto olu melanžu drīkst uzglabāt ne ilgāk kā 14 dienas no izdēšanas datuma. Norādītais svaigu olu uzglabāšanas ilgums ir tāds pats. No izklāstītajiem faktiem izriet, ka olu melanžas izmantošana svaigu makaronu ražošanā, pirmkārt, atbilst ražošanas drošuma prasībām un, otrkārt, ir vismaz līdzvērtīga svaigu olu izmantošanai un nekādi nemazina gatavā produkta kvalitāti.

2) Apraksts par dažādajiem veidiem, kādos patērētājam tiek piedāvāti Schwäbische Spätzle / Schwäbische Knöpfle, proti, svaigi makaroni un kaltēti makaroni, tematiski iederas specifikācijas b) apakšpunktā, tāpēc tas būtu jāpārceļ no e) apakšpunkta.

3) Pārtikas eļļa kā fakultatīva izejviela Svaigi makaronu izstrādājumi pēc ražošanas netiek kaltēti vai tiek tikai nedaudz apžāvēti. Tā kā to ūdens saturs ir augstāks nekā kaltētiem makaronu izstrādājumiem, tie nedaudz salīp. Lai to novērstu, jāpievieno pārtikas eļļa. Tādā veidā svaigie makaronu izstrādājumi saglabā konsistenci un formu, un tāpēc produkta kvalitāte ir labāka gadījumos, kad produktu ēšanai sagatavo galapatērētājs. Makaronu izstrādājumus var vieglāk izņemt no iepakojuma un termiski apstrādāt. Lietojot pārtikas eļļu, kurai ir neitrāla garša un kura neiekrāso izstrādājumu, tiek nodrošināts tas, ka Schwäbische Spätzle / Schwäbische Knöpfle garša un krāsa nemainās. Pārziešana ar eļļu ir iedibināta prakse arī sabiedriskās ēdināšanas uzņēmumos, kuros tādā veidā makaronu izstrādājumi tiek sagatavoti uzglabāšanai. Gatavojot kaltētus makaronu izstrādājumus, vārāmajam ūdenim parasti pievieno nedaudz eļļas, lai novērstu salipšanu. Tādējādi pārtikas eļļas izmantošana svaigu makaronu pārziešanai atbilst tehnoloģiskajām prasībām un neatstāj negatīvu ietekmi uz produkta kvalitāti un raksturīgajām īpašībām.

4) Vārdi “(..) vai plēkšņu kviešu milti” ir aizstāti ar vārdiem “(..) un/vai plēkšņu kviešu putraimi”, lai, pirmkārt, labotu acīmredzamu kļūdu un, otrkārt, ieviestu ražotāju praksei atbilstošu precizējumu, proti, ka kviešu un plēkšņu kviešu putraimus var lietot arī kopā. Tā paša iemesla dēļ vārdi “kviešu vai plēkšņu kviešu milti” ir aizstāti ar vārdiem “kviešu un/vai plēkšņu kviešu milti”.

e) Ražošanas vai ieguves metode

Daļas pēdējā teikuma otrā puse “(..) svaigu makaronu izstrādājumu gadījumā, ja nepieciešams, tos atdzesē vai pasterizē un pēc tam atdzesē līdz 2–7 °C.” tiek grozīta šādi:

“(..) svaigus makaronu izstrādājumus vajadzības gadījumā pasterizē un pēc tam atdzesē līdz 2–7 °C vai sasaldē.”

Pamatojums

Šis ir redakcionāls labojums, kā arī precizējošs skaidrojums, ka svaigus makaronu izstrādājumus var arī sasaldēt. Tas, ka Schwäbische Spätzle / Schwäbische Knöpfle tiek piedāvāti arī saldētā veidā, izriet jau no b) apakšpunkta “Apraksts”.

f) Saikne ar ģeogrāfisko apgabalu

Produkta specifika

Pirmajā teikumā aiz vārdiem “(..) olu makaronu izstrādājums, kura mīklu gatavo no svaigām olām” iekļauj šādu tekstu: “(kaltēti makaroni) vai no olu melanžas un/vai svaigām olām (svaigi makaroni)”.

Pamatojums

Skatīt pamatojumu svaigu olu aizstāšanai ar olu melanžu b) apakšpunktā “Apraksts”.

VIENOTS DOKUMENTS

SCHWÄBISCHE SPÄTZLE / SCHWÄBISCHE KNÖPFLE

ES Nr.: DE-PGI-0105-01384 – 12.10.2015.

ACVN ( ) AĢIN ( X )

1. Nosaukums vai nosaukumi

Schwäbische Spätzle / Schwäbische Knöpfle

2. Dalībvalsts vai trešā valsts

Vācija

3. Lauksaimniecības produkta vai pārtikas produkta apraksts

3.1. Produkta veids

2.5. grupa. Makaronu izstrādājumi

3.2. Apraksts par produktu, uz kuru attiecas 1. punktā minētais nosaukums

Schwäbische Spätzle / Schwäbische Knöpfle ir olu makaronu izstrādājums, kura mīklu gatavo no svaigām olām (kaltēti makaroni) vai no olu melanžas un/vai svaigām olām (svaigi makaroni); tam ir mājās gatavota produkta iezīmes, neregulāra forma un raupja, poraina virsma, kuras iegūšanai blīvo mīklu liek tieši verdošā ūdenī/ūdens tvaikos. Parastā sarunvalodā abi nosaukumi apzīmē vienu un to pašu izstrādājumu no identiskas mīklas un ir savstarpēji aizstājami. Turklāt olu makaronu izstrādājumi var būt gan biezi, gan plāni, gan gari, gan īsi. Abus izstrādājuma veidus gandrīz nav iespējams atšķirt, atšķirības ir neizteiktas un reģionos arī tiek interpretētas atšķirīgi.

Patērētājiem Schwäbische Spätzle / Schwäbische Knöpfle tiek piedāvāti kā svaigi makaronu izstrādājumi tūlītējai lietošanai pārtikā, vai arī pasterizēti un/vai atdzesēti, vai sasaldēti. Turklāt tiek piedāvāti arī labi uzglabājami kaltēti makaronu izstrādājumi.

Īpašības

Krāsa/izskats: dabisks, zeltaini dzeltena līdz gaiši dzeltena krāsa.

Forma: neregulāras formas olu makaronu izstrādājums; raupja un poraina virsma; mājās gatavota ēdiena iezīmes; var būt gan plāni, gan biezi, gan gari, gan īsi.

Konsistence/tekstūra: al dente, vārot neizjūk un nesalīp, ar raupju virsmu.

Olu kvalitāte kaltētu Schwäbische Spätzle / Schwäbische Knöpfle ražošanai: svaigas olas saskaņā ar Makaronu izstrādājumu normām.

Olu kvalitāte svaigu Schwäbische Spätzle / Schwäbische Knöpfle ražošanai: olu melanža un/vai svaigas olas saskaņā ar Makaronu izstrādājumu normām.

Olu saturs uz kilogramu putraimu/miltu:

kaltēti Schwäbische Spätzle / Schwäbische Knöpfle : vismaz 2 olas uz kilogramu putraimu, parasti uz kilogramu putraimu pievieno 4 vai 6 olas;

svaigi Schwäbische Spätzle / Schwäbische Knöpfle : vismaz 8 olas uz kilogramu putraimu un miltu.

Putraimu kvalitāte: cieto kviešu putraimi un/vai plēkšņu kviešu putraimi.

Miltu kvalitāte svaigu Schwäbische Spätzle / Schwäbische Knöpfle ražošanai: kviešu un/vai plēkšņu kviešu milti.

Ūdens kvalitāte: svaigs dzeramais ūdens.

Sāls: pēc vēlēšanās, ne vairāk kā 1 %.

Garšvielas, garšaugi, spināti: pēc vēlēšanās.

Citronskābe: pēc vēlēšanās svaigu Schwäbische Spätzle / Schwäbische Knöpfle ražošanā.

Pārtikas eļļa, kurai ir neitrāla garša un kura neiekrāso izstrādājumu: pēc vēlēšanās svaigu Schwäbische Spätzle / Schwäbische Knöpfle pārziešanai.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Schwäbische Spätzle / Schwäbische Knöpfle ražošanai nepieciešamās izejvielas ir putraimi, svaigas olas (kaltēti makaroni) vai olu melanža un/vai svaigas olas (svaigi makaroni), dzeramais ūdens. Pēc vēlēšanās var pievienot sāli (ne vairāk kā 1 %), garšvielas, garšaugus un spinātus. Svaigiem Schwäbische Spätzle / Schwäbische Knöpfle pēc vēlēšanās var pievienot citronskābi, turklāt putraimus var pilnībā vai daļēji aizstāt ar miltiem. Pēc vēlēšanās Schwäbische Spätzle / Schwäbische Knöpfle var pārziest ar pārtikas eļļu, kurai ir neitrāla garša un kura neiekrāso izstrādājumu.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Lai nodrošinātu tradicionālā un reģionam raksturīgā produkta autentiskumu un nemainīgi augstu kvalitāti, Schwäbische Spätzle / Schwäbische Knöpfle ražošana jāveic noteiktajā ģeogrāfiskajā apgabalā. Svaigu un kaltētu makaronu izstrādājumu izgatavošana līdz atdzesēšanai vai attiecīgi kaltēšanai notiek, veicot tādus pašus ražošanas posmus. Tradicionāli Schwäbische Spätzle / Schwäbische Knöpfle sadala strēmelītēs ar rokām, un tikai kopš 20. gadsimta sākuma ir uzsākta Schwäbische Spätzle / Schwäbische Knöpfle mehanizēta ražošana. Sastāvdaļas sajauc un masu mīca, līdz mīkla kļūst blīva. Līdz ar mīklas mīcīšanas iekārtu ieviešanu šis process ir lielā mērā mehanizēts. Mīklu sadala strēmelītēs un ievieto verdošā ūdenī vai ūdens tvaikos. Lai noteiktu mīklas konsistenci, pareizo vārīšanas temperatūru un ilgumu, ir vajadzīga īpaša izjūta un pieredze, ko ir grūti standartizēt. Šajā gadījumā īpaša nozīme ir ražotāju prasmēm un reģionā izkoptajām zināšanām par produkta apstrādi. Sauso makaronu izstrādājumu gadījumā izgatavotos Schwäbische Spätzle / Schwäbische Knöpfle apžāvē un pēc tam kaltē, svaigos makaronu izstrādājumus vajadzības gadījumā pasterizē un pēc tam atdzesē līdz 2–7 °C vai sasaldē.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Švābijas ģeogrāfiskajā apgabalā ietilpst Bādene-Virtemberga un Bavārijas brīvvalsts Švābijas administratīvais apgabals.

5. Saikne ar ģeogrāfisko apgabalu

Ģeogrāfiskā apgabala specifika

Schwäbische Spätzle / Schwäbische Knöpfle ir gadsimtiem ilgas ražošanas tradīcijas ģeogrāfiskajā apgabalā un liela nozīme Švābijas virtuvē. Šajā gadījumā īpaša nozīme ir ražotāju prasmēm un reģionā izkoptajām zināšanām par produkta apstrādi. Tradicionāli olu makaronus sadala strēmelītēs ar rokām, ar rokām no dēlīša ūdenī ielaistus olu makaronus joprojām uzskata par īpaši kvalitatīviem. Ņemot vērā darba ekonomijas apsvērumus, ģeogrāfiskajā apgabalā jau kopš 20. gadsimta sākuma sāka mehanizēti ražot Schwäbische Spätzle / Schwäbische Knöpfle, kam ir mājās gatavotu, proti, ar rokām gatavotu, produktu iezīmes. Lai saglabātu Schwäbische Spätzle / Schwäbische Knöpfle autentiskumu un mājās gatavota produkta iezīmes, tika reģistrēti pirmie patenti (sk., piemēram, Deutsches Reichpatent 471046). Vairākas izstādes dokumentē tradicionālās zināšanas par ražošanu Švābijas reģionā no pirmsākumiem līdz mūsdienām (sk. Spätzle und Knöpfle – Geschichte(n) rund um das Leibgericht der Schwaben, Blickfang: Alte Zeiten, Ofterdingen; Spätzle – Schaben, pressen, hobeln, Freilichtmuseum Beuren). Vairāki pavāru konkursi un vairāki pasaules rekordi olu makaronu gatavošanā liecina par ģeogrāfiskā apgabala specifikas un cilvēkfaktora mijiedarbību. Reģionā dzīvojošo cilvēku zināšanas par ražošanu tika nodotas no paaudzes paaudzē, un tām ir svarīga loma produkta vēlāko īpašību veidošanā. Olu makaronu ražošanas tradīcija Švābijā aizsākās 18. gadsimtā. 1725. gadā Virtembergas dome un ārsts Rosino Lentilio (Rosino Lentilio) par Knöpflein un Spazen nosauca “visu, ko pagatavo no miltiem”. Tolaik Švābijas un Alemanijas teritorijā plēkšņu kvieši bija plaši izplatīti. Mazprasīgā labība, kas padodas arī nabadzīgās augsnēs, bija ļoti iecienīta sīksaimniecībās sadalītajā un nabadzīgajā reģionā. Tā kā plēkšņu kviešu miltos ir liels lipekļa saturs un nabadzīgos apstākļos mīklu var pagatavot arī bez olām, Schwäbische Spätzle / Schwäbische Knöpfle ražošanā galvenokārt tika izmantoti plēkšņu kvieši. Popularitāti olu makaroni ieguva Minzingenes Albā (Münsinger Alb). Sākoties industrializācijai un pieaugot labklājībai, Schwäbische Spätzle / Schwäbische Knöpfle no parasta ikdienas ēdiena kļuva par kulinārijas gardumu svētku dienās. Kāda Švābijas zemnieku ciemata aprakstā 1937. gadā šie olu makaroni tiek dēvēti par svētku ēdienu. Gadu iepriekš dzejnieks Sebastians Blaus (Sebastian Blau) šos olu makaronus nosauca par Švābijas reģionālās identitātes simbolu: “(..) Spätzle ir mūsu virtuves pamats, mūsu zemes slava, (..) Švābijas ēdienkartes alfa un omega (..)”. Ģeogrāfiskajā apgabalā tieši vietās, kur citādi ir nelabvēlīgi dabas apstākļi, reģionālās tradicionālās ražošanas metodes un augstu attīstītās amatnieku prasmes makaronu ražošanā ļāva izgatavot augstvērtīgu produktu. Pašlaik Švābijā Schwäbische Spätzle / Schwäbische Knöpfle savā sortimentā ir iekļāvuši gandrīz visi makaronu izstrādājumu ražotāji un gastronomi, un kopš astoņdesmitajiem gadiem veiksmīgi notiek arī to eksports. Ģeogrāfiskā apgabala iedzīvotājiem olu makaroni ir kļuvuši par vienu no identitātes elementiem. Schwäbische Spätzle / Schwäbische Knöpfle lielo nozīmi Švābijas virtuvē cita starpā apliecina 1827. gadā iznākušais romāns “Stāsts par septiņiem švābiem” (Die Geschichte von den sieben Schwaben), kurā teikts, ka švābu zemē esot paradums “katru dienu ēst piecas reizes, proti, piecas reizes zupu un divreiz tai klāt olu makaronus”. 1892. gadā Elīze Henle (Elise Henle) stāsta, ka katrai švābu sievietei jāprot pagatavot olu makaronus: “sieviete, kura neprot pagatavot olu makaronus, nav īsta švābiete”. Mūsdienās švābu autors Zigfrīds Russ (Siegfried Ruoß) pavārgrāmatā Schwäbische Spätzleküche uzskaita vairāk nekā 50 dažādas olu makaronu receptes Švābijas reģionā.

Produkta specifika

Atšķirībā no citiem makaronu izstrādājumiem Schwäbische Spätzle / Schwäbische Knöpfle ir olu makaronu izstrādājums, kura mīklu gatavo no svaigām olām (kaltēti makaroni) vai no olu melanžas un/vai svaigām olām (svaigi makaroni); tam ir mājās gatavota produkta iezīmes, neregulāra forma un raupja, poraina virsma, kuras iegūšanai blīvo mīklu liek tieši verdošā ūdenī/ūdens tvaikos, turklāt tie var būt gan biezi, gan plāni, gan gari, gan īsi. Šis ir vienīgais makaronu izstrādājums, kuru pirmoreiz vāra jau ražošanas laikā. Šajā gadījumā mitro mīklu izspiež cauri perforētai plāksnei, vai arī tā pil cauri šai plāksnei verdošā ūdenī. Dažos gadījumos mīklu šajā procesa posmā sagriež.

Cēloniskā saikne starp ģeogrāfisko apgabalu un produkta kvalitāti vai īpašībām (ACVN) vai produkta attiecīgo kvalitāti, reputāciju vai citām īpašībām (AĢIN)

Saikne starp Schwäbische Spätzle / Schwäbische Knöpfle specifiku un to ģeogrāfisko izcelsmi izriet no īpašās reputācijas, ko šis produkts ieguvis, pateicoties tā izcelsmei. Šajā gadījumā runa ir par tradīcijām bagātiem, reģionam raksturīgiem, no Švābijas teritorijas nākušiem makaronu ēdieniem, kas ir pazīstami un novērtēti ne tikai šajā reģionā, bet arī ārpus tā. No vienas puses, to apstiprina lielais skaits valsts iestādē saņemto viedokļu un 2002. gadā veiktā patērētāju aptauja.

No otras puses, neskaitāmas norādes literatūrā, preses publikācijās un reģionu pavārgrāmatās apliecina būtisko nozīmi un vietu, kāda olu makaroniem kā “Švābijas nacionālajam ēdienam” ir Švābijas virtuvē.

Pašlaik Švābijā Schwäbische Spätzle / Schwäbische Knöpfle savā sortimentā ir iekļāvuši gandrīz visi makaronu izstrādājumu ražotāji un gastronomi, un kopš pagājušā gadsimta astoņdesmitajiem gadiem veiksmīgi notiek arī to eksports. Schwäbische Spätzle / Schwäbische Knöpfle labā reputācija galvenokārt ir balstīta uz tradicionālo, reģionālo ražošanas metodi un augstu attīstītajām olu makaronu ražošanas prasmēm Švābijas reģionā, turklāt īpaši augstu tiek vērtēti ar rokām gatavoti olu makaroni. Arī mehanizētā ražošanā ir nepieciešama īpaša izjūta un pieredze, līdz ar to no šāda viedokļa īpaša nozīme ir ražotāju prasmēm un reģionā izkoptajām zināšanām par produkta apstrādi. Tāpēc var uzskatīt, ka Schwäbische Spätzle / Schwäbische Knöpfle reputācija ir cieši saistīta ar to izcelsmes reģionu.

Schwäbische Spätzle / Schwäbische Knöpfle ir labi pazīstami patērētājiem, un, pateicoties reģionālajai izcelsmei, tiem ir īpaša reputācija, kas balstās uz šo olu makaronu – Švābijas reģionam tipiska ēdiena – senajām tradīcijām un ražošanas prasmēm, kas izkoptas šajā reģionā, turklāt par īpaši kvalitatīviem uzskata ar rokām gatavotus olu makaronus. Jau aptaujā, ko 1965. gadā visā Vācijā veica Konsumgenossenschaft Stuttgart e.G., olu makaroni visaugstāk tika novērtēti Štutgartes un Reitlingenes reģionā. Arī Švābijas literatūrā ir daudz dzejoļu par švābu iecienīto ēdienu, piemēram, 1838. gadā laikrakstā Schwarzwälder Bote publicētais dzejolis Das Lob der Schwabenknöpfle, dzejolis Schwäbische Leibspeisa vai Spätzles-Lied. Turklāt Schwäbische Spätzle / Schwäbische Knöpfle ir daudzu svētku un paražu neatņemama daļa, un tradicionālās virtuves nedēļu vai kursu, semināru un olu makaronu gatavošanas konkursu veidā ar tiem iepazīstina arī tūristus. Mūsdienās Schwäbische Spätzle / Schwäbische Knöpfle ir kļuvuši arī par Švābijas reģiona kulinārijas vēstnieku.

Atsauce uz specifikācijas publikāciju

(šīs regulas 6. panta 1. punkta otrā daļa)

https://register.dpma.de/DPMAregister/blattdownload/marken/2016/26/Teil-7/20160701

(1) OV L 343, 14.12.2012., 1. lpp.